ร้านอาหารอิตาเลี่ยนรสดีแห่งหนึ่งในเชียงใหม่ ที่ชาวต่างชาติที่อยู่ long stay นิยมมากิน ตั้งอยู่ในย่านนิมมานฯ เปิดทุกวันอังคาร-อาทิตย์ (หยุดวันจันทร์) เวลา 10.30-14.30น. และ 17.30-22.00น. เป็นร้านบรรยากาศบ้านในสวน มีที่นั่งทั้งแบบ open air ด้านนอก และแบบในห้องแอร์ในบ้าน 
ที่นี่มีพาสต้า พิซซ่า สเต๊ก สลัด ซุป และเบเกอร์รี่ เป็นร้านที่เรามาค่อนข้างบ่อย เมื่อต้องการหาที่สบายๆ นั่งทานอาหารกับเพื่อน หรือผู้ใหญ่ (ที่ไม่ request เฉพาะอาหารเหนือ) แต่ไม่มีโอกาสรีวิวซะที เพราะลืมถ่ายรูป เห็นอาหารแล้วทานเลยตลอด (ฮา) 
อาหารแนะนำ ส่วนตัวชอบไม่ค่อยชอบทานพิซซ่าแต่สำหรับที่นี่ขอแนะนำพิซซ่าแซลมอนอร่อยและไม่ทำให้หนักท้องเกินไป (ไม่มีรูปนะคะ) หากชอบผักสลัดที่นี่จะไม่ทำให้ผิดหวังเพราะผักสด น้ำสลัดแบบบัลซามิคก็อร่อยไม่บาดคอ พาสต้าก็ทำได้ดีรสชาตแบบตะวันตก ซอสของที่นี่มีส่วนทำให้อาหารอร่อยขึ้นมาก ขนมหวานและชารสชาตมาตรฐานใช้ได้ทีเดียว โดยเฉพาะบราวนี่ที่เสริฟพร้อมไอศครีมวนิลาไม่หวานจนเกินไปค่ะ
ในช่วงเทศกาลต่างๆ ทางร้านจะมีอาหารแบบจัดเป็นคอร์สให้เลือก โดยจะมีเมนูพิเศษตามเทศกาลด้วย และในช่วงนี้หากไปทานอาหารครบตามราคาที่ร้านกำหนดจะได้คูปองสำหรับใช้ครั้งถัดไป โดยเมื่อสั่งอาหาร (ไม่รวมเครื่องดื่มและของหวานนะคะ) ครบ 350 บาทจะได้พิซซ่าขนาด 8 นิ้ว ฟรี (คูปองใช้ได้ถึง มี.ค. 55 ค่ะ)
อ้อ สำหรับพิซซ่าที่นี่สามารถสั่งแบบหน้าละครึ่งถาดได้ค่ะ 